Fylgigögn dvalarleyfisumsókna skulu vera á því formi sem Útlendingastofnun gerir kröfu um og staðfest með þeim hætti sem stofnunin metur nauðsynlegan . Eyðublaðið skal leggja fram í frumriti , og vera vel útfyllt og undirritað af umsækjanda . Með staðfestu afriti vottar opinbert stjórnvald sem til þess hefur heimild ( ýmist útgáfuaðili vottorðins eða annar opinber aðili ) að tekið hafi verið afrit af frumgagninu . Gerð er krafa um að frumrit erlendra vottorða sem lögð eru fram með umsókn séu lögformlega staðfest , þ.e. að staðfest hafi verið að þar til bært stjórnvald í útgáfulandi hafi gefið skjalið út eða staðfest það . Apostille vottun er gerð í útgáfulandi skjalsins og þarf því að koma frumriti vottorðsins til stjórnvalds sem veitir slíka vottun í útgáfulandinu . Aðeins er hægt að fá apostille vottun í þeim ríkjum sem eru aðilar að Haag samningnum um afnám áskilnaðar um staðfestingu erlendra opinberra skjala . Tvöföld staðfesting ( einnig kallað keðjustimplun ) . Í löndum þar sem ekki er hægt að fá apostille vottun , þarf að útvega tvöfalda staðfestingu á vottorðið . Það þýðir að vottorðið þarf tvo stimpla til að geta talist lögformlega staðfest , annan frá utanríkisráðuneyti þess lands sem gaf vottorðið út og hinn frá sendiskrifstofu útgáfulandsins gagnvart Íslandi . Umsækjandi þarf að koma frumriti vottorðsins til utanríkisráðuneytis í útgáfulandinu til að fá fyrri staðfestinguna og því næst til sendiráðs útgáfulandsins gagnvart Íslandi til að fá seinni stimpilinn . Aðrar vottanir geta einnig átt við . Vottaðar yfirlýsingar . Í sumum tilvikum þarf umsækjandi að leggja fram vottaða yfirlýsingu . Dæmi um slíkt er þegar leggja þarf fram samþykkisyfirlýsingu þess forsjárforeldris sem ekki hyggst sækja um dvalarleyfi á Íslandi ásamt hinu forsjárforeldri og barni þeirra . Skilyrði er að forsjárgögn séu ekki eldri en 6 mánaða þegar þau eru lögð fram hjá Útlendingastofnun . Sakavottorð má ekki vera eldra en 6 mánaða þegar það er lagt fram hjá Útlendingastofnun . Mismunandi reglur geta gilt um útgáfu sakavottorða eftir löndum . Mögulegt er að sýna fram á fullnægjandi framfærslu með fleiri en einum hætti . Gerð er sú krafa að framfærslugögn séu lögð fram í frumriti og staðfest af atvinnurekanda eða þeirri stofnun sem er útgefandi þeirra . Yfirlit yfir námsstyrk eða námslán þarf að vera í frumriti , staðfest af viðeigandi lán - eða styrkveitanda , og í gjaldmiðli sem er alþjóðlega viðurkenndur og hægt að skipta í mynt sem er skráð hjá Seðlabanka Íslands .